Vildkatten har normalt en kropslængde (hoved og krop) på 50 til 75 centimeter og en vægt på 3 til 5 kilogram. Skulderhøjden er cirka 35 cm. Halens længde ligger mellem 21 og 35 cm. Sjældent når vægten op på 8 kg. Pelsen er brunlig med sorte striber. Den afrikanska type er ofte lidt mindre og har i tørre områder normalt lysere pels. Europæiske vildkatte er gulgrå, mere grå på ryggen, men er lysere, næsten cremefarvet på maven med en næsten hvid hals. Hovedet har længdestriber som mødes i nakken og fortsætter langs ryggen. Langs siderne og på ryggen er den oftest stribet. I Afrika og Asien varierer pelsens farve meget. Den er oftest lidt rødlig og også plettede former forekommer.  Levevis Vildkatten lever mest af gnavere eller andre små pattedyr, men også fugle, krybdyr, padder og insekter. I sjældne tilfælde jager vildkatten større bytte som harer eller unge antiloper. Ligesom tamkatten lister vildkatten sig ind på byttet. Individerne lever uden for parringstiden enlige i deres revir, hvis størrelse i en undersøgelse er bestemt til cirka 4 km² for afrikanske vildkatte af hankøn. Hunnernes revir er oftest mindre og forskellige køns revirer overlapper hinanden. Territoriets grænser markeres med kirtelsekreter og urin. I koldere egne sker parringen i februar eller marts (sjældent allerede i januar) og ungerne fødes cirka to måneder (60 til 70 dage) senere. Forplantningen i varmere egne kan ske året rundt men oftest fødes kun et kuld per år. I hvert kuld fødes 1 til 8 unger (normalt 3 tll 6). Vildkatten er sky og undgår at komme for nær mennesker.